ඈත අතීතයේ එනම්, අදින් වසර මිලියන 12කට පමණ පෙර මුහුදෙන් ඉහළට එසවුණු කොරල් පර ශ්‍රී ලංකාවේ දක්‌නට ලැබී ඇත්තේ දෙකකි. ඉන් එකක්‌ යාල ජාතික වනෝද්‍යානයට අයත් මිනිහාගල්කන්ද නම් වූ ස්‌ථානය වන අතර, අනෙක විල්පත්තුව ජාතික වනෝද්‍යානය වෙයි. මේ ස්‌ථාන දෙකම වසර මිලියන 12කට පමණ පෙර කොරල් පරයක්‌ වුවද වර්තමානයේ සරුසාර වන බිම්ය. මෙයින් විල්පත්තුව ජාතික වනෝද්‍යානයේ සැඟවුණු අතීතය පිළිබඳව විමසීමේ දී පුරාවිද්‍යාත්මක අතින් සුවිශේෂී වටිනාකම් දක්‌නට ලැබේ. මෙහි ඇති සුවිශේෂීත්වය වන්නේ මේ සියලුම ඓතිහාසික වටිනාකම් මහා ගන වනාන්තරයකින් වැසී තිබීමය. එහි තිබෙන ෆොසිල වසර මිලියන 12කට වඩා පැරැණිය. එනම්, මයෝසීන යුගයට අයත්ය. ප්ලයිස්‌ටොසීන යුගයට අයත් ෆොසිල විල්පත්තුව ජාතික වනෝද්‍යානයේ පස්‌ වැනි කොටසේ කුදිරමලේ ප්‍රදේශයෙන් හමුවෙයි. මෙතෙක්‌ සොයාගත් එසේම නොදන්නා වටිනා සංස්‌කෘතියක්‌ මේ වනවිට බිමේ වැළලී තිබේ. එනම්, අදින් වසර 125000ත් 5000ත් අතර කාලයකට අයත් ප්‍රාග් ඓතිහාසික යුගයේ ගල් ආයුධ හමුවීමත්, පූර්ව ඓතිහාසික යුගයට අයත් වළං කටු හා යකඩ තාක්‍ෂණය භාවිත කළ බවට මෙවලම් හමුවීමත් අපගේ රටේ සැඟවුණු ඉතිහාසය‌ කියාපාන්නකි. මේ ස්‌ථාන අතර පොන්පරිප්පුව නම් ප්‍රදේශයෙන් ඉපැරැණි සුසාන භූමියක සලකුණු ද හමුවී තිබේ. මෙහි මිනිස්‌ සිරුරු 8000ත්, 12000ත් අතර ප්‍රමාණයක්‌ වළ දමා තිබුණු බැව් හමුවන සුවිසල් මැටි භාජනවලින් කියාපායි. මේ සාධක අනුව ශ්‍රී ලංකාවේ ඉපැරැණි ශිෂ්ටාචාරය උතුරු ඉන්දියාවේ මොහන්දජාරෝ හරප්පා ශිෂ්ටාචාරවලට සෘජු සම්බන්ධතාවක්‌ දක්‌වන බැව් පෙනී යයි.
ශ්‍රී ලංකාවේ ඉපැරණි ශිෂ්ටාචාරය සෘජු සම්බන්ධතාවක් දක්වන්නේ කුමන ශිෂ්ටාචාර වලට ද?
මොහන්දජාරෝ හරප්පා ශිෂ්ටාචාරවලට